|  |  |
| --- | --- |
| **Leverancetitel** | Anbefaling vedr. harmoniseret udstilling af lokationsspecifikke el-tariffer |
| **Leverancenummer**  | 7 |
| **Tovholder (ansvarlig aktør)** | Energinet |
| **Ansvarligt arbejdsspor** | Arbejdsspor vedr. dataunderstøttelse af V2G |
| **FFD-målsætning(er)** | FFD-målsætning 5, 8 og 9 |
| **Afsluttes** | Q3 2025 (FFD 25. september 2025) |
| **Godkender** | Forum for Forsyningsdata |

#### Beskrivelse

Den tyske regeringsinitierede “Coalition of the Willing on Bidirectional Charging” (CoW) offentliggjorde på baggrund af et års arbejde imellem bilfabrikanter, ladeoperatører, TSO’ere, DSO’ere og myndigheder m.fl. i lande rundt omkring Tyskland en [rapport](https://www.bmwk.de/Redaktion/DE/Downloads/P-R/coalition-of-the-willing-on-bidirectional-charging-en.pdf?__blob=publicationFile&v=8) d. 23. oktober 2024, som beskriver forskellige udviklingsområder for intelligent opladning og tovejsopladning af elbiler (V2G). Der nævnes bl.a. 6 datapunkter fra elnettet, herunder adgang til data om TSO- og DSO-tariffer (datapunkt 26, 29 & 36), som bl.a. bør harmoniseres for at sikre, at elbilerne kan levere fleksibilitet i fremtiden.

DSO-tariffen dækker over udgifter til at bruge sit lokale elnet (distributionsnettet). I dag er dataudstillingen af tarifferne forskellig for hver DSO (Distribution System Operatør), hvilket gør det tungt at bruge data om tariffer til fx at planlægge brugen af tovejsladning. Der er således behov for standardisering og forbedring af dataudstillingen for at gøre tarifferne mere tilgængelige og anvendelige. Pba. V2G use-casen, og som en første leverance byggende på CoWs arbejde, laves derfor anbefalinger til harmoniseret udstilling af DSO-tariffer i Danmark. Det skal være let for aktører at få adgang til den lokalt gældende tarif (og kommende, jf varslingsregler) for en given adresse/koordinat/sted for at planlægge opladning eller andet elforbrug for brugeren.

En sådan harmoniseret udstilling af DSO-tariffer i Danmark er vigtig for at sikre en effektiv udnyttelse af fleksibiliteten hos forbrugere og virksomheder, også udover V2G use-casen. Dette arbejde vil samtidig skabe en model, der kan tjene som fundament for bredere internationale standardiseringstiltag mph. at udløse det fulde potentiale for international interoperabilitet og markedsintegration.

#### Opgaver

1. **Analyse af status quo og forbedringsmuligheder:** Kortlægning af eksisterende mekanismer til udstilling af DSO-tariffer i Danmark, identificering af udfordringer som datatilgængelighed og standardisering, samt dokumentation af tekniske og organisatoriske barrierer med fokus på V2G use-casen.
2. **Konkrete anbefalinger til harmoniseret udstilling af DSO-tariffer:** Udvikling af forslag til standardiserede datastrukturer, tekniske løsninger og governance-modeller, der sikrer konsistens, interoperabilitet og datasikkerhed i udstillingen af DSO-tariffer. Forslaget skal kunne rumme en fremtid, hvor TSO-tariffen også kan være dynamisk.
3. **Økonomisk konsekvensvurdering**: Evaluering af implementeringsomkostninger og, i det omfang det er muligt for gruppen, analyse af økonomiske fordele ved øget fleksibilitet.
4. **Roadmap for implementering:** Udarbejdelse af en trinvis plan med milepæle, tidslinjer og samarbejder mellem aktører, der sikrer en koordineret og effektiv implementering af løsningerne.

#### Afhængigheder

Forbindelse til diverse krav, der berører tariffer og udstilling (adgang, format, metode) af disse, samt TAU.